b'\n_START_ARTICLE_\nSturmgesch\xc3\xbctz III\n_START_SECTION_\nHistoria\n_START_PARAGRAPH_\nSturmgesch\xc3\xbctz III:n l\xc3\xa4ht\xc3\xb6kohtana oli eversti Erich von Mansteinin tekem\xc3\xa4 ehdotus kenraali Ludwig Beckille vuonna 1935, jossa esitettiin, ett\xc3\xa4 rynn\xc3\xa4kk\xc3\xb6tykist\xc3\xb6n (Sturmartillerie) yksik\xc3\xb6it\xc3\xa4 pit\xc3\xa4isi k\xc3\xa4ytt\xc3\xa4\xc3\xa4 suora-ammuntaroolissa jalkav\xc3\xa4kidivisioonien tukena. Ehdotus johti siihen, ett\xc3\xa4 Daimler-Benz AG sai 15. kes\xc3\xa4kuuta 1936 tilauksen kehitt\xc3\xa4\xc3\xa4 panssaroitu jalkav\xc3\xa4en tukemiseen soveltuva vaunu, johon voitiin asentaa 75\xc2\xa0mm psv-kanuuna. Tykin suuntausalan tuli olla rajoitettu, mutta v\xc3\xa4hint\xc3\xa4\xc3\xa4n 25 astetta, ja sen tuli olla asennettu kokonaan suljettuun p\xc3\xa4\xc3\xa4llysrakenteeseen, joka antoi miehist\xc3\xb6lle suojan ylh\xc3\xa4\xc3\xa4lt\xc3\xa4p\xc3\xa4in. Vaunun korkeus ei saanut ylitt\xc3\xa4\xc3\xa4 keskim\xc3\xa4\xc3\xa4r\xc3\xa4ist\xc3\xa4 miehen pituutta._NEWLINE_Daimler-Benz AG k\xc3\xa4ytti uuden vaunun perustana vastik\xc3\xa4\xc3\xa4n suunnitellun Panzerkampfwagen III:n alustaa ja ajolaitteistoa. Prototyyppi teetettiin alihankintana Alkett-yhti\xc3\xb6ss\xc3\xa4, joka valmisti viisi 0-sarjan StuG-prototyyppi\xc3\xa4 vuonna 1937 PzKpfw III Ausf. B -panssarin pohjalta. N\xc3\xa4iss\xc3\xa4 prototyypeiss\xc3\xa4 oli niukkahiilisest\xc3\xa4 ter\xc3\xa4ksest\xc3\xa4 valmistettu_NEWLINE_p\xc3\xa4\xc3\xa4llysrakenne ja Kruppin lyhytputkinen 75\xc2\xa0mm psv-kanuuna mallia Sturmgesch\xc3\xbctz 7,5 cm Kanone (L/24) (StuG 7,5 cm K)._NEWLINE_Koska StuG III oli tarkoitettu alun perin jalkav\xc3\xa4ke\xc3\xa4 vastaan ja l\xc3\xa4hitaistelutukirooliin, ensimm\xc3\xa4iset mallit oli varustettu matalal\xc3\xa4ht\xc3\xb6nopeuksisilla 75\xc2\xa0mm StuG 7,5 cm K-tykeill\xc3\xa4, joilla ammuttiin p\xc3\xa4\xc3\xa4asiassa sirpalekranaatteja. Saksalaisten kohdattua Neuvostoliiton T-34-panssarivaunuja StuG III\xc2\xa0-vaunujen aseistusta alettiin kehitt\xc3\xa4\xc3\xa4. Uusi p\xc3\xa4\xc3\xa4ase oli 75\xc2\xa0mm StuK 40 L/43, joka saatiin k\xc3\xa4ytt\xc3\xb6\xc3\xb6n kev\xc3\xa4\xc3\xa4ll\xc3\xa4 1942 F-mallissa. T\xc3\xa4ss\xc3\xa4 tykiss\xc3\xa4 oli koko ampumatarvike vaihdettu uuteen, pidempihylsyiseen, tehokkaampaan malliin, ja putken pituus oli l\xc3\xa4hes kaksinkertainen aiempaan verrattuna. Saman vuoden syksyll\xc3\xa4 tuli k\xc3\xa4ytt\xc3\xb6\xc3\xb6n StuK 40-kanuunan, suomalaisittain 75 PsvK 40, uusi malli, jossa oli 48 kaliiperin pituinen putki. Uudella tykill\xc3\xa4 panssarikranaatin l\xc3\xa4ht\xc3\xb6nopeus oli jo l\xc3\xa4hes 800 m/s ja sill\xc3\xa4 kyettiin tuhoamaan useimmat vihollispanssarit viel\xc3\xa4 1000 metrin et\xc3\xa4isyydelt\xc3\xa4, miss\xc3\xa4 l\xc3\xa4p\xc3\xa4isy oli viel\xc3\xa4 noin 100\xc2\xa0mm. StuG III:n my\xc3\xb6hemmiss\xc3\xa4 malleissa oli 7,92\xc2\xa0mm  MG34-konekiv\xc3\xa4\xc3\xa4ri putken suuntaisesti asennettuna, n\xc3\xa4in parannettiin kyky\xc3\xa4 torjua vihollisen jalkav\xc3\xa4ke\xc3\xa4.\n_START_SECTION_\nK\xc3\xa4ytt\xc3\xb6 Suomessa\n_START_PARAGRAPH_\nSuomi osti yhteens\xc3\xa4 59 kpl StuG III -vaunuja Saksalta vuosina 1943 ja 1944. Yhden vaunun hinta oli 165\xc2\xa0000 valtakunnanmarkkaa (kahden komentovaunun 168\xc2\xa0000 RM), eli 3,2 miljoonaa Suomen markkaa. Vaunut tuhosivat 87 vihollispanssaria omien tappioiden ollessa 8 vaunua. 29 vaunuista ehti jatkosodan taisteluihin. Koska varaosista oli puutetta, yksi vaunu purettiin osiksi. Loput 30 vaunua eiv\xc3\xa4t ehtineet jatkosotaan._NEWLINE_"Sturmi" -lempinimen saaneet vaunut palvelivat Rynn\xc3\xa4kk\xc3\xb6tykkipataljoonassa aina vuoteen 1966, joilloin ne korvattiin Neuvostoliitosta vuosina 1959\xe2\x88\x921966 ostetuilla T-54- ja T-55-taistelupanssarivaunuilla. Useita kappaleita sijoitettiin museoihin ja muistomerkeiksi. 25. syyskuuta 2007 j\xc3\xa4rjestetyss\xc3\xa4 huutokaupassa myytiin kolme romukuntoista vaunua ulkomaisille ostajille.\n_START_SECTION_\nMuseokappaleet Suomessa\n_START_PARAGRAPH_\nYksi vaunu on Haminassa Kadettikoulunkadun etel\xc3\xa4puolella Reserviupseerikoulun esikunta- ja viestikomppanian edess\xc3\xa4. Toinen vaunu on Panssarimuseossa.'